ועדת הכלכלה, כנסת 20, פרוטוקול מספר 754, 2018-05-22 11:30

איתן כבל: שלום לכולם.

איתן כבל: גברתי מנהלת הוועדה, היועצות, רשמת, דובר, אורחים נכבדים, הנושא שמונח על שולחננו: הצעת חוק הגנת הצרכן (תיקון מס' 54) (מכירה מיוחדת).

איתן כבל: אני רק רוצה להבהיר, נקודת מבטי כיו"ר הוועדה, ואני מניח שאם זו לא נקודת מבט של כל חברי ועדת הכלכלה אז בוודאי אלה שמשתתפים באופן קבוע, שזאת הצעת חוק חשובה.

איתן כבל: צריך להכניס אותה, עורך דין אטלן, ראש הרשות, לתוך מסגרת מסודרת.

איתן כבל: החוק כחוק, אני רואה בו חשיבות גדולה מאוד, מאוד, מאוד.

איתן כבל: במידה רבה, כמו שאמרתי, הוא משלים את חוק מועדוני לקוחות.

איתן כבל: זה בא ועושה את סגירת המעגל, יוצר מעגל שלם.

אתי בנדלר: יש את הצעת החוק הממשלתית.

אתי בנדלר: אני מבינה שבמקביל להצעת החוק הממשלתית, גיבשה הרשות הצעות לתיקון בהתחשב בהערות שהועברו, נשמעו ונשלחו גם לוועדה וגם לרשות עצמה.

אתי בנדלר: יש אולי טעם להתחיל ברמה כללית את העקרונות לתיקונים, אחר כך להתחיל בקריאה עם ההתייחסות לתיקונים המבוקשים.

מיכאל אטלן: אני מקווה שבדיון הבא נוכל להציג נוסח משפטי שאפשר יהיה לקרוא ויכלול את הדברים המיוחדים שאנחנו חושבים שאפשר לעשות כתוספת לחוק, כאשר אז ניתן יהיה לשנות כמו שמשנים תקנות.

מיכאל אטלן: עשינו עוד סבב אחרי הישיבה האחרונה.

מיכאל אטלן: אנחנו יכולים להתרשם שאחת הבעיות הגדולות היא בתחום המזון.

מיכאל אטלן: התבקשנו לחשוב באופן יצירתי על המזון הטרי.

מיכאל אטלן: העוסקים רצו שנחריג לגמרי את המזון הטרי.

מיכאל אטלן: לזה אנחנו לא מסכימים.

עבד אל חכים חאג' יחיא: למה לא מסכימים?

מיכאל אטלן: כי הצרכן חשוף להרבה מבצעים לא אמיתיים בתחום המזון הטרי.

מיכאל אטלן: אם המטרה להגיע למצב שהמבצעים יהיו אמיתיים, למה להחריג מקום שיש בו מבצעים בעייתיים?

מיכאל אטלן: אנחנו מוכנים להציע נוסחה שאומרת שאנחנו נותנים לעוסקים לעשות מה שהם רוצים במהלך 30 יום קלנדריים, בתנאי שהמבצעים לא יהיו יותר מחצי מהתקופה, כלומר 50/50 אחוז בכל חודש קלנדרי.

מיכאל אטלן: זה אומר שהמנהלים בסניפים יכולים לבדוק ברמה של חודש.

לאה ורון: אין לכם הצעת נוסח לכך.

לאה ורון: זאת אומרת, בכל מקרה הוועדה תידרש לישיבה נוספת.

מיכאל אטלן: לגמרי.

מיכאל אטלן: אני נכנס כרגע רק ל-2,3 נקודות שנראות לנו יותר גדולות מכל השאר, אני לא נכנס לכל הטבלה שהפצנו וכו'.

מיכאל אטלן: דבר אחד גדול ונוסף, אני חושב, זה שאנחנו מוכנים להוריד מ-30 יום ל-21 יום כבסיס למשך הזמן שמחיר הייחוס היה בתוקף לפני שיוצאים למבצעים.

עבד אל חכים חאג' יחיא: אתה עדיין מדבר על המזון?

מיכאל אטלן: זה בכלל, זה בהכל.

מיכאל אטלן: בעונתי אנחנו מוכנים לרדת ל-14 יום.

מיכאל אטלן: הדבר האחרון ששווה כרגע לציין אותו זה הרעיון של מבצע על מבצע.

מיכאל אטלן: אנחנו מוכנים לומר שמותר לעשות מבצע בלי לחכות עוד פעם את ה-21 יום, זאת אומרת, בסמוך למבצע קודם, ובלבד שמחיר הייחוס למבצע החדש הוא המחיר שהוצע במבצע.

עבד אל חכים חאג' יחיא: במבצע הקודם?

מיכאל אטלן: כן.

מיכאל אטלן: זה היה כדי להיענות לדרישה לגמישות של המתחרים שמשנים את המחירים שלהם בעקבות מבצע של המתחרה.

מיכאל אטלן: בתחום התיירות אין לנו עוד פתרון.

מיכאל אטלן: אני אגיד משפט שראוי להתייחסות.

מיכאל אטלן: אנחנו לוקחים מאוד ברצינות את זה שאומרים לנו שבתחום התיירות המחירים כל הזמן קופצים, משתנים כל שעה, עד כדי כך, ואני ארגיז פה כמה אנשים, שאם המחיר לא מתקבע בתודעה הצרכנית, זה אומר שאין מבצע אמיתי, שלא יכולים לעשות מבצע כי אף פעם לא יהיה מחיר ייחוס.

מיכאל אטלן: עד כאן ההערות הכלליות.

איתן כבל: אטלן, עד כאן אני גאה בך.

איתן כבל: אני רוצה לחדד.

איתן כבל: תראו, אני מודע לזה שחלק מהדברים עדיין צריכים להיות מהודקים.

איתן כבל: יש אחת משתיים, ואני אומר את זה בפני אטלן, הלשכה המשפטית וכל הצוות.

איתן כבל: אני מתכוון להעביר את החוק, אלא אם כן המשרד יחליט שהוא חוזר בו.

איתן כבל: אני חוזר ואומר, החוק הוא חוק חשוב, צרכני מהמדרגה העליונה.

איתן כבל: לי יש סחרחורת כשאני עומד מול המבצעים בכל מקום ומקום שאני נמצא.

איתן כבל: אני לא מדבר על נוכלויות.

איתן כבל: יש מצבים בהם אומרים שהאנשים לא יקראו את האותיות הקטנות.

איתן כבל: אני כבר לא מדבר על זה.

איתן כבל: אני מדבר על פרסומים: תקנה 5 - תקבל 7, תקנה 7 - תקבל 10.

איתן כבל: אני לא מדבר אפילו על זה.

איתן כבל: כשאתה עושה את החשבון הפשוט של חילוק, כפל, אתה רואה שדופקים אותך.

איתן כבל: זה מדהים עד כמה זה נכון, עד כמה אנחנו שבויים.

איתן כבל: זה פשוט מטורף.

איתן כבל: יש כאלה שזה עובד עליהם מאוד.

איתן כבל: לא נעים לי להגיד, אבל למרות שאני תימני זה עובד גם עלי.

איתן כבל: כשאני מתקשר לאשתי ושואל אותה אם לקנות זה וזה, היא אומרת לי שלא צריך.

איתן כבל: כשאני אומר לה, אבל יש מבצע עכשיו, אז היא אומרת לי, תבדוק, תסתכל, תעשה את החשבון אם שווה, ואז אני אומר לה, את יודעת מה, את צודקת, לא שווה.

איתן כבל: פתאום אתה רואה שזה לא דומה לזה, שזה לא דומה לשם.

עבד אל חכים חאג' יחיא: שאתה תהיה מחויב לקנות בסכום מסוים.

איתן כבל: אתה צריך 5 יחידות מתמטיקה עם פיזיקה כדי להבין שעובדים עליך לפעמים.

איתן כבל: כמובן שזה לא כולם.

איתן כבל: לפעמים זה באמת מתוחכם.

איתן כבל: לפעמים זה ממש ממש מתוחכם.

איתן כבל: זה המצב.

איתן כבל: יש לכם אחת מן השתיים: לעזור לנו לעשות את זה מדוד, נכון, מדויק, או כל היום רק להגיד לנו למה לא.

איתן כבל: אפשר להגיד לנו כל הזמן, "לא, לא, לא", כשבסוף אתם תקבלו את ה"כן, כן, כן".

איתן כבל: אני כבר אומר את זה לעורכי הדין של הרשתות.

איתן כבל: הפעם היחידה שזה אמיתי זה כשאני מגיע ב-20:00 או ב-21:00, כשעוד מעט סוגרים, ואז אומרים שהמאפים בחמישה שקלים, והעוף, שמהבוקר מסתובב על הגריל, מי שרוצה להיחנק איתו יאכל אותו עכשיו בהנחה.

איתן כבל: אלה הדברים היחידים שהוא מוכן לתת לך את זה חינם, לדחוף לך את זה.

איתן כבל: אני מציע שנעבור להערות הכלליות.

איתן כבל: אני מקווה שזה יהיה ברוח הדברים שאמרתי.

קרן חן סופר: יש בסוף דבריי גם הצעת פתרון, אבל אני אשמח לדקה כדי להסביר מדוע אני חושבת שהצעת החוק הזאת מאוד קשה ליישום.

קרן חן סופר: בראשית הדברים נציגי הרשות היו מאוד קשובים, ישבו איתנו - אני מלאת תודות על כך - אבל אני עדיין חושבת שלאור זה שגובשו 12 חריגים להצעת החוק הזאת, כשבכל אחד מהחריגים יש תנאים - חברי הוועדה צריכים להבין מה המשמעות.

קרן חן סופר: בתקופה שבה מדברים על עודף רגולציה, בתקופה שמשרד הכלכלה מקים ועדה עם רשתות המזון לבחון איך אפשר להקל רגולציה, המשמעות של החוק הזה - -

איתן כבל: אני לגמרי איתך.

איתן כבל: את זה בפעם הקודמת אמרת.

קרן חן סופר: לא.

איתן כבל: זה משהו חדש?

קרן חן סופר: אני רוצה שאדוני יבין מה המשמעות היום של עסק, של סופר, לנהל את העסק שלו.

איתן כבל: אני מוכן להוציא את הפרוטוקול.

איתן כבל: אם לא אמרת את זה בפעם הקודמת, אז מישהו מהמכולות אמר את זה.

קרן חן סופר: אלה דברים חדשים, אדוני.

קרן חן סופר: הוא צריך עכשיו לדעת שאם זה מוצר שנאפה, יש לו 3 שעות, אם זה מוצר שהתוקף שלו הוא 21 יום, הוא צריך לבחון את זה בראיה של 21 יום.

מיכאל אטלן: קרן, לא התייחסת לחידוש שאני הצהרתי עליו כרגע.

קרן חן סופר: בסדר, של ה-21 יום.

אניטה יצחק: ההתייחסות לטריים באופן גורף, כולל מאפים, כולל בשר.

קרן חן סופר: יש עסקאות חבילה של קפה עם ספל.

קרן חן סופר: יש מוצרים שהיצרן הוא בכלל זה שגיבש את המבצע.

קרן חן סופר: החוק הזה הוא לא רק לרשתות המזון.

קרן חן סופר: הוא חוק מאוד מאוד קשה ליישום.

קרן חן סופר: גם אני צרכנית במדינה הזאת.

קרן חן סופר: יש פתרון, באמת יש פתרון.

קרן חן סופר: הרשות יכולה לאכוף כבר את הסעיפים הקיימים היום.

קרן חן סופר: כבר היום זה מוגדר כהטעיה.

קרן חן סופר: אפשר להוציא הנחיה יותר ברורה לעוסקים בשוק.

קרן חן סופר: בכל מסגרת תפקידי עד היום לא קיבלתי כל כך הרבה ריקושטים קשים.

קרן חן סופר: מיטב היועצים המשפטיים במשק ישבו איתי.

קרן חן סופר: ניסינו להבין איך אנחנו מבצעים את החוק.

איתן כבל: אולי לא ישבת עם הטובים.

קרן חן סופר: אני חושבת שכל אחד ואחד הם טובים.

איתן כבל: אני מכיר חלק מהם.

איתן כבל: הם טובים.

קרן חן סופר: יש קושי בהבנה של החוק הזה.

קרן חן סופר: אפשר למצוא פתרון לזה, אפשר לפתור את בעיית המבצעים בלי חוק.

איתן כבל: סיימת טוב רק באופן חלקי.

איתן כבל: אפשר לתת מענים רק עם חוק.

איתן כבל: את אמרת בלי חוק.

קרן חן סופר: בחוק הגנת הצרכן יש כבר היום סעיפים שקשורים למכירה מיוחדת.

קרן חן סופר: יש סעיף הטעייה שאומר במפורש שאסור להטעות.

איתן כבל: וזה עזר?

איתן כבל: החוקים שקיימים עזרו?

קרן חן סופר: אז בואו נאכוף.

איתן כבל: את רוצה שאני אשים ליד כל מכולת שוטר?

איתן כבל: ההצעות שלכם - זה לא נקרא לעזור.

איתן כבל: יש משהו שלא צריך אכיפה, גברתי, אני רוצה לדעת, אולי אין תיאום בינינו.

קרן חן סופר: אנשים כבר לא יודעים איך להתמודד עם זה.

קרן חן סופר: אין דרך להתמודד עם זה.

נמרוד הגלילי: כבוד יושב-ראש הוועדה, אתה בעצמך אמרת בדיונים קודמים שאין טעם לעשות חקיקה אם אין אכיפה קיימת.

נמרוד הגלילי: אני חושב שאמרת את זה יותר מפעם אחת.

איתן כבל: קודם כל, בזה אני מסכים.

איתן כבל: דרך אגב, זו תפנית בעלילה בהסדרים שלכם.

איתן כבל: אני שמח, אבל זה סוויץ' בעלילה.

איתן כבל: במה שצריך כדי לקדם אתכם אתם תשתמשו גם אם יום אחד הוא יחזור נגדכם.

איתן כבל: אני איתכם, אני מנסה למצוא פתרון.

אניטה יצחק: זה לא קשור לאכיפה.

אניטה יצחק: דרך אגב, אנחנו השכם וערב שומעים קול צעקה - -

איתן כבל: על יותר מידי אכיפה.

איתן כבל: הפרוטוקול כבר מזיל דמעה מהטענות על אכיפת היתר.

אניטה יצחק: החוק הזה מוסיף הוראות שלא קיימות היום בחוק.

אניטה יצחק: החוק, כמו שהוא מוצע, לא עושה את הסדר שצריך לעשות בשוק.

אניטה יצחק: אני מצטערת להגיד את זה, אבל את הכאוס הגדול אתם העוסקים יצרתם, את בית המשוגעים הזה של מבצעים מכל מיני סוגים.

אניטה יצחק: אני לא אחזור על מה שכבוד היושב-ראש אמר כאן בהתחלה, אבל המוח ממציא פטנטים, ממציא את כל הדרך להביא אותנו לרכוש משהו שאולי הוא לא כדאי לנו.

אניטה יצחק: זה חוק שבא לעשות סדר.

אניטה יצחק: יש עקרונות מאוד ברורים לחוק הזה.

אניטה יצחק: כן, הרשות באה ומכניסה סייגים כדי ליצור מצב שהשטח יכול לעבוד עם החוק הזה, כדי לבוא ולהקל.

אניטה יצחק: אנחנו ישבנו, היינו כל כך קשובים לכל מה שכל אחד מהאנשים העלה.

אניטה יצחק: אנחנו נותנים היום את כל אותם סייגים, כדי לאפשר התייחסות ספציפית לקטגוריות מסוימות.

אניטה יצחק: החוק בא ויורד לפרטים.

אניטה יצחק: אני חושבת שהחוק הזה הוא חובה לאור מה שקורה היום בשטח במדינת ישראל.

אניטה יצחק: שוב, את יודעת, זו הביצה והתרנגולת.

אניטה יצחק: אי אפשר להגיד, "רגולציה, רגולציה, ורגולציה" אבל לעשות כאוס בשוק.

קרן חן סופר: אבל עוסק שלא הוחרג עד היום, עכשיו צריך להתמודד עם - -

אניטה יצחק: מה זה "צריך להתמודד"?

אניטה יצחק: החוק מיישר קו.

איתן כבל: תגידי, את על תקן אברהם אבינו שאומר לקדוש ברוך הוא לפני שהופכים את סדום?

חנה וינשטוק טרי: הצעת החוק הזאת קובעת הוראה נורמטיבית חדשה שאנחנו לא יכולים לקבוע מכוח הנחיה.

חנה וינשטוק טרי: היא הוראה משמעותית.

חנה וינשטוק טרי: עיקר ההוראה אומרת כמה זמן המחיר צריך להיות בתוקף, כדי שיהיה מחיר הגון, כדי שיהיה מחיר שאפשר להציג לצרכן.

חנה וינשטוק טרי: לא כמחיר שהיה לפני שנה, לא כמחיר שהיה לפני חצי שנה, לא כמחיר שהעלית אותו יומיים לפני המבצע.

חנה וינשטוק טרי: יש קושי מאוד גדול לקבוע את זה בהנחיות.

חנה וינשטוק טרי: לבוא ולומר בחקיקה את המילים "זמן סביר לפני", זו הוראה שקשה מאוד לאכוף אותה.

חנה וינשטוק טרי: אחר כך נלך להתווכח בבית משפט מה זה זמן סביר.

חנה וינשטוק טרי: ההוראה היא הוראה מהותית, היא לא קיימת היום בחוק.

חנה וינשטוק טרי: זה לא שעכשיו "בואו תאכפו את ההוראות הקיימות".

חנה וינשטוק טרי: אנחנו אוכפים את ההוראות הקיימות.

חנה וינשטוק טרי: מה שאנחנו קובעים כרגע בהצעת החוק זה משהו שלא קיים כיום בחוק, הוא הסדרה מכל הטעמים שמנינו בדיונים הקודמים.

אתי בנדלר: אני רוצה לחזק את דבריה של חנה.

אתי בנדלר: אין לי בכלל ספק שאם ההוראות האלו, אולי בצורה שונה, היו נקבעות בהנחיות של הרשות, הייתם טוענים שיש כאן חריגה מסמכות.

אתי בנדלר: ברור לי לחלוטין שהייתם תוקפים את זה, ובצדק.

לילך דחוח: החוק הזה הוא לא חוק שחל רק על רשתות השיווק.

לילך דחוח: מאוד קל לבוא בדוגמאות מרשתות השיווק, כי אלה דברים שפוגשים ביום יום.

לילך דחוח: אם יורשה לי לומר, על אף שאחרים סבורים אחרת, שאני מאמינה שבמרכולים וברשתות נעשתה לא מעט עבודה.

לילך דחוח: זה נכון שיש לא מעט מבצעים, אבל יש גם עשרות אלפי פריטים במרכול.

לילך דחוח: אגב, אני אומרת בלי טיפה של ציניות, מתוך ידיעה אמיתית, שאין שום כוונה, שאין פה שום רצון לעבוד על הציבור.

איתן כבל: סתם נותנים למי שיודע לעשות חשבון.

לילך דחוח: המבצעים הם אצלנו, חברים, ברשתות השיווק.

לילך דחוח: אני לא אומרת עכשיו איזו שהיא אמירה שאני נגד החוק באופן כללי.

לילך דחוח: אני ארד לרזולוציות ואגיד כמה אמירות ששוחחנו עליהן בפגישות שהיו קודם.

לילך דחוח: יש כאן בעיה אמיתית.

איתן כבל: גברת דחוח, יש לי דז'ה וו מההצעה שלך.

איתן כבל: אנחנו לא נגד סקטור מסוים.

איתן כבל: את גם דיברת איתי.

איתן כבל: אתם רוצים למצוא את הדרך המשותפת.

לילך דחוח: אנחנו ניסינו לבוא עם דברים פרקטיים.

איתן כבל: בשביל זה יש את המליאה.

איתן כבל: או שנגיד שהטענה שמועלית על ידי הרשות היא הנכונה, או שננסה למצוא נקודת איזון.

איתן כבל: בואי תגידי לי, תשימי את האצבע על הנקודות.

לילך דחוח: אני אשים את האצבע על הנקודות.

לילך דחוח: אני חושבת שברמה הכללית של החוק, הרשות באה לקראת, היה כאן שיח על הדברים, הייתה כאן השלמה עם חלק מהדברים.

לילך דחוח: בחריגים אנחנו נמצאים במקום אמיתי שבו יש לנו קושי אמיתי לא רק ליישם.

איתן כבל: תסבירי.

לילך דחוח: אני אסביר.

לילך דחוח: בואו ניקח רגע אחד את הטריות, את הירקות, את הפירות, את התחומים שבהם המחירים משתנים.

לילך דחוח: מחירי הירקות והפירות משתנים באופן די מהיר.

לילך דחוח: בתחום הטריות המחירים משתנים כל הזמן, הם לא תלויים בנו.

לילך דחוח: מחירי עגבניות, מלפפונים, בצל, מנגו, משתנים בהתאם להיצע וביקוש.

לילך דחוח: אני לא יכולה כל הזמן רק להוריד מחיר, כל הזמן רק להחליף ולשלט מחיר.

לילך דחוח: יש גם את העניין של המבצעים.

לילך דחוח: יש את המאפים שיוצאים בבוקר וכבר ב-12:00 בצהריים פחות טובים, יש את הנגלה שיוצאת ב-12:00 וב-16:00 אחר הצהריים כבר פחות טרייה.

לילך דחוח: אני לא רוצה להביא למצב שברמה הפרקטית והתפעולית מנהל הסניף שלי יהיה צריך לעמוד עם שעון ולהגיד: "עד 3 שעות בסוף היום, 3 שעות בתחילת היום, מתי ה-3 שעות, כן עשיתי את זה, לא עשיתי את זה".

לילך דחוח: בטריות אנחנו צריכים מידה מסוימת של גמישות, לאפשר למנהלים שלנו לנהל.

איתן כבל: הגברת דחוח, אני רוצה להתקדם.

איתן כבל: אני הבנתי.

איתן כבל: אני לא חושב שמה שאת אומרת מופרך לחלוטין, אבל אני כבר נותן לך את נקודת הסוף.

איתן כבל: אין מצב, אחרי כל ההרצאה שנתת לי עם כל הקושי והכל, שבסוף הלקוח יוצא ניזוק רק כי קשה לך, אכלו לך, שתו לך.

איתן כבל: אם את רוצה שאני אלך לקראתך כי את אומרת לי: "תשמע, יש לי קושי להתמודד, אפרופו האינפלציה שכל דקה עולה", אז אני רוצה לראות שאתם יודעים לתת לי מודל.

מיכאל אטלן: או לפחות להתייחס להצעה האחרונה מהבוקר.

איתן כבל: כשיש לך את הזמן להניח את השלט המראה על מבצע לגבי המלפפונים, אתה יודע שיש לזה מחיר.

איתן כבל: אתה עושה מבצע.

איתן כבל: אני אומר לעצמי שאני אקח היום שני קילו מלפפונים, לא קילו אחד, כיוון שזה במבצע, כאשר בשורה התחתונה מישהו עבד עלי.

לילך דחוח: יש לנו על זה הצעות.

לילך דחוח: אנחנו יכולים להציע, וזה עלה כאן, שגם בטריות, למרות שאני חושבת שאף אחד לא עובד על אחרים כשמורידים את המחירים וכשכורזים בסוף היום, "בואו תקנו".

איתן כבל: תקראי לזה איך שאת רוצה, בשורה התחתונה זה עובדים.

לילך דחוח: אני חושבת שאפשר לבדוק לאורך איזו שהיא תקופה מאוד ארוכה.

לילך דחוח: תקראו לזה 50/50, תקראו לזה טווח מערכות, אבל אני לא יכול לרדת לרזולוציות של שעות או של ימים.

מיכאל אטלן: נתנו פרק זמן של חודש.

לילך דחוח: תנו לנו את האפשרות להגיד שבמשך תקופה מסוימת זה יהיה.

מיכאל אטלן: העלינו.

שי פניני: אני אקלקל ואומר שאני מסכים עם חלק מהוראות החוק.

שי פניני: אני חושב שיש מקומות שבהם יש מבצעים מטעים, מבצעים לא ברורים, ואני גם רואה את זה בתור צרכן, אבל לא צריך לשפוך את התינוק עם המים ולקבוע הוראות חוק שבסופו של דבר פוגעות ביכולת של עסקים להתמודד בתחרות עסקית.

שי פניני: אחד מהדברים שאני חושב שעם כל הכבוד הראוי לא נתנו עליו את הדעת, זה הפגיעה בתחרות כלפי השחקנים הקטנים.

שי פניני: אני מייצג רשת קמעונאית עם סך הכל 15 סניפים.

שי פניני: אנחנו לא הגדולים עם 200 סניפים.

איתן כבל: לפי הפרסום, אח שלי, נראה לי שבכל פינה יש לכם.

איתן כבל: אמרתי שאני רוצה להיכנס ולראות איך זה נראה.

שי פניני: החוק הזה לא בא בחלל ריק אל העולם.

שי פניני: יש את חוק עידוד התחרות בענף המזון.

שי פניני: הוא מחייב אותנו, בתור קמעוני שהוא לא גדול אבל נחשב גדול, לפרסם את המחירים שלו 24/7.

שי פניני: אם המתחרה שלי בא ועושה מבצע על המלפפונים ועל העגבניות ואני רוצה לפרסם הורדת מחיר, לפי העמדה של הרשות הורדת המחיר הזאת זה מבצע.

שי פניני: ברשימת החריגים הרשות אומרת שכל תיאור של הוזלת מחיר צריך להיחשב מבצע ל-3 שנים, כדי שב-3 השנים האלו יבחנו את ההשפעה על השוק.

שי פניני: מה קורה?

שי פניני: אם אני שחקן קטן ורוצה להוריד מחיר, אני לא יכול לפרסם את זה?

שי פניני: אני שוב פעם מסכים שהמבצע צריך להיות מבצע אמיתי.

שי פניני: בתיקון להוראות החוק יש עיקרון שאני מסכים איתו, מאוד מסכים איתו, שסך התקופה על מבצע לא יכול לעלות על סך התקופה של מוצר שלא במבצע.

איתן כבל: בוא נעשה סדר.

איתן כבל: אני מבין את מה שאתה אומר.

איתן כבל: אני לא אומר שהדברים שאתה אומר מופרכים.

איתן כבל: קודם כל, זה נכון רק למוצרים טריים.

שי פניני: אני אתן דוגמה לאדוני גם ביבש.

שי פניני: אולי לא ראית את כל רשימת החריגים.

איתן כבל: תקשיב, בוא נעשה סדר.

איתן כבל: אני יודע להתכתב איתך בשלב הזה על תוצרת טרייה שיש לה מועד תפוגה יותר קטן.

איתן כבל: לא כל הורדה היא בהכרח מבצע.

איתן כבל: אם אין לי מה לעשות עם המלפפונים האלה מחר, הגיע סוף היום ואני רוצה - -

שי פניני: אני גם רוצה לפרסם את זה.

איתן כבל: אני אגיד לך מה ההבדל.

איתן כבל: יש הבדל בין זה שאני רואה בטלוויזיה או בברושורים שמחלקים שכתוב: מבצע גזר - 10 שקלים, תפוחי אדמה – כך וכך, קילו עגבניות – כך וכך.

איתן כבל: כתוב מבצע.

איתן כבל: אני מצפה שזה יהיה המחיר.

איתן כבל: זה מבצע.

איתן כבל: זה על התוצרת טרייה.

איתן כבל: יכול להיות שבמהלך היום יסתבר לך, וואלה, הלך לך יפה, כולם האמינו למבצע, באו ל"קשת טעמים" וקנו.

איתן כבל: הרי אף אחד לא פראייר, הרי כל היום חצי מהלקוחות שמסתובבים שם רק בודקים.

שי פניני: יש היום את האתר של שיווק מחירים, לא צריך.

איתן כבל: עוד יותר קל.

איתן כבל: מה אני מנסה להגיד לך?

איתן כבל: אם הוא רואה שהסופר לידו מוריד מחיר כי הוא נכנס ללחץ מהמחירים, או לחלופין, כמו שאומר חאג', אתה יודע שמחר מגיעה לך סחורה חדשה ואתה הורדת את המחיר, אני לא רואה בזה הפרה של הסיטואציה, לפחות בעיני רוחי.

איתן כבל: אם אתה מפרסם דבר אחד, כשבפועל יש מחיר גבוה יותר, בוודאי שזו הטעיה.

שי פניני: חד משמעית אנחנו מסכימים לזה.

שי פניני: המשקפיים החודשיות האלו זו לא רק בעיה מול הרשות, זו גם בעיה מול ההצהרה הפרטית בתביעות היצוגיות.

שי פניני: ברגע שאומרים לי: "עכשיו אתה צריך לבחון את זה כל שבוע, כל שבועיים, כל חודש", אנחנו נקבל מיליון תביעות ייצוגיות, יחפשו מתי מכרתי את הזית הזה כאן, את הזה כאן, וידפקו איתי חשבון.

שי פניני: תן לי לעבוד לפי 50/50 כל השנה, שנוכל לבחון שהמוצרים מוצעים יותר זמן במחיר הרגיל מאשר במבצע.

שי פניני: יש גם בחריגים את הנושא שאם אתה רוצה להציע 3 ב-10, אתה לא יכול להציע את זה, אבל 4 ב-10 זה כן מותר.

שי פניני: יש לי ויכוח איתם.

שי פניני: אני חושב שהרשות לא יכולה להתערב ולהגיד לי אם זה 4 ב-10 או 2 ב-10.

ענת בן-עזרא: שי, מה מחיר הייחוס?

שי פניני: 50 כל השנה.

ענת בן-עזרא: תגיד לי מה מחיר הייחוס בירקות.

ענת בן-עזרא: אתה אומר לי שזה מתנהל כמו בבורסה, שזה עולה ויורד כל הזמן.

ענת בן-עזרא: העלית את זה לשעה, אבל אז, כשאתה רץ לסופר השני ואתה רואה את המחיר - -

שי פניני: אפשר לעשות ממוצע, אפשר לעשות חציון.

שי פניני: לא צריך לאסור עלי לעשות מבצע בגלל זה.

לילך דחוח: אין מחיר לשעה.

קרן חן סופר: לפי הנוסח של הצעת החוק הזאת, גם אם אני ארשום עכשיו 10 שקלים במקום 12 שקלים, בלי מבצע, בלי הוזלה, בלי שום דבר, המשמעות היא שזה אסור.

עבד אל חכים חאג' יחיא: אני חושב שצריך להחריג פירות וירקות בצורה מסוימת.

עבד אל חכים חאג' יחיא: למה?

עבד אל חכים חאג' יחיא: כי יכול להיות שאתה קונה אותם במקור יותר יקר ממה שמכרת אתמול.

עבד אל חכים חאג' יחיא: כשאתה בא ואומר מבצע, יכול להיות שזה יחסית לרשתות האחרות, לא יחסית למה שמכרת קודם.

עבד אל חכים חאג' יחיא: זה לא כמו מוצרים אחרים.

עבד אל חכים חאג' יחיא: בפירות ובירקות יש תנודות רבות במחיר.

עבד אל חכים חאג' יחיא: אתה קונה היום במחיר מסוים, כאשר מחר ומחרתיים אתה תראה מחיר שיכול להיות אפילו כפול.

עבד אל חכים חאג' יחיא: איך אני אייחס?

עבד אל חכים חאג' יחיא: אפילו לשבועיים אני לא יכול לייחס.

עבד אל חכים חאג' יחיא: אנחנו צריכים לחשוב בכובד ראש אם אנחנו צריכים להשאיר את הפירות והירקות בתוך החוק הזה.

עבד אל חכים חאג' יחיא: אני יכול להיות במבצע יחסית לשכן שלי, לא יחסית למה שמכרתי אתמול.

עבד אל חכים חאג' יחיא: אני מגיע היום, רוצה לקנות תפוחי עץ.

עבד אל חכים חאג' יחיא: אתמול קניתי בשמונה שקלים, היום אני רואה את זה ב-12.

עבד אל חכים חאג' יחיא: הוא אומר לי: "תשמע, במבצע זה ב-9", למרות שקניתי אתמול ב-8.

חנה וינשטוק טרי: אנחנו מתנגדים לכך שמחיר הייחוס יהיה מחיר של מתחרה.

חנה וינשטוק טרי: אתה מוזיל מחירים ממחיר הייחוס שלך, לא ביחס למתחרים שלך.

עבד אל חכים חאג' יחיא: נניח שקניתי כמות גדולה של תפוחי עץ.

עבד אל חכים חאג' יחיא: אתמול מכרתי ב-8.

עבד אל חכים חאג' יחיא: אני רואה שברשתות זה נמכר ב-12.

עבד אל חכים חאג' יחיא: אני בא ואומר שיש מבצע כך שזה ב-9.

עבד אל חכים חאג' יחיא: אני כאזרח אקנה ב-9, אבל אם אני אשווה את זה ל-8, אני לא אקנה.

עבד אל חכים חאג' יחיא: אני מדבר אך ורק על פירות וירקות, כי יש תנודות במחיר שלהם.

אניטה יצחק: המבצע הוא ביחס למה שאתה מציע.

עבד אל חכים חאג' יחיא: המוצר הוא במחיר משתנה.

אניטה יצחק: אם המחיר שלו כל כך משתנה שאי אפשר לקבע לו מחיר, אולי אצלך אי אפשר לקבוע מבצע בכלל.

איתן כבל: אין לנו עדיין נוסח.

איתן כבל: אין לי נקודת ייחוס שאני יודע להתווכח עליה.

איתן כבל: הדברים שנאמרים כאן הם לא דברים מופרכים.

איתן כבל: יש נקודת איזון.

איתן כבל: אני לא אומר אותה עכשיו, אבל יש.

איתן כבל: עם כל הכבוד לכם, גם אתם לא בל"ו צדיקים, וזה לא כי אין מקום.

איתן כבל: כדאי שנבהיר את הדברים האלה.

איתן כבל: אני צריך שנשקול, חברי הכנסת, את העניין של נקודת ההתייחסות למבצע - האם זה לסביבה.

איתן כבל: כשאתה עושה מבצע, אתה לא יכול להגיד: "תראה, שם קונים יותר יקר".

איתן כבל: אין לי בשלב הזה עמדה, אני אומר את זה לחברותיי ולחבריי מהרשות.

איתן כבל: אני סך הכל מדבר בקול.

איתן כבל: אני מנסה להבין.

איתן כבל: לשיטתי, כשאתה כותב מבצע, יש לזה משמעות.

איתן כבל: אם אתה לא כותב מבצע - -

עבד אל חכים חאג' יחיא: ואם הוא אומר מחיר מיוחד?

איתן כבל: אני אסביר.

איתן כבל: צריך לעמוד מאחורי כל דבר שעלול להשתמע ממנו שיש אלמנט של פיתוי.

איתן כבל: אני עוד לא אמרתי כל 3 שעות.

איתן כבל: נקודת ההתייחסות שלי אומרת שאם אתה מחר נכנס לרשת בגדים, או לא יודע מה, ואתה רואה את המילה "מבצע", את המילים "מחיר מופחת", או כל דבר שעלול ליצור - -

עבד אל חכים חאג' יחיא: או "רק אצלנו במחיר הזה".

איתן כבל: כל מילה שמייצרת את התחושה שפה אתה יכול לקנות משהו שהוא יותר זול.

אתי בנדלר: שמפתה אותך לקנות.

איתן כבל: מפתה אותך לקנות.

איתן כבל: אני אומר לך, זו נקודת הייחוס.

איתן כבל: ממנה אנחנו נתחיל לגזור איך הדברים אמורים לעבוד.

איתן כבל: אם יש בינינו הסכמה על כך שיש בכותרת אמת בפרסום, כולנו מתחילים להתכוונן לאמת בפרסום.

איתן כבל: יש אמת אחת, היא לא ניתנת לחלוקה.

איתן כבל: אתה לא מסדר את האמת.

איתן כבל: או שזה אמת, או שזה כבר לא אמת.

איתן כבל: אמת היא אחת, היא לא תלויה בכלום.

איתן כבל: זה או אמת, או לא אמת.

איתן כבל: אם אתה אומר לי שבפירות וירקות יש נקודת התייחסות כזאת, בבשרים או בתוצרת טרייה יש נקודת התייחסות כזאת, יותר קל לנו לטפל בדברים לאחר מכן.

יעל טבק: אני רוצה להודות לרשות.

יעל טבק: ישבנו עם כל הצוות פה.

יעל טבק: באמת היה ניסיון כן להקשיב ולנסות להבין את האתגרים של ענף התיירות.

יעל טבק: התמחור שלנו הוא תמחור שהוא על בסיס תשואה.

יעל טבק: זה לא שיושב בן אדם ומחליט שזה יעלה 100, זה יעלה 200.

יעל טבק: בכל רגע נתון המערכות פועלות וחושבות כמה מקומות נשארו על המטוס, כמה מקומות נשארו במלון, האם זה באמצע שבוע, בסוף שבוע.

איתן כבל: למה הירקן לא יכול לעשות את אותו דבר?

איתן כבל: יש לו תוצרת טרייה שיש לה פג תוקף.

איתן כבל: אם הוא לא ימכור היום, מחר הוא יצטרך לזרוק את זה.

איתן כבל: אני עדין לא קובע עמדה.

איתן כבל: נקודת ההתייחסות: האם יש הטעייה לציבור, כן או לא.

איתן כבל: אם את כותבת לי מבצע, אז אני לא שואל את עצמי, כמה מקומות נשארו במטוס, ואם נשארו, אני קונה אצלכם, ואם לא, אני הולך לחפש מטוס אחר.

איתן כבל: זה לא עובד ככה.

איתן כבל: במקום שאתה כותב מבצע, שזה מייצר אצלי את הפיתוי לבוא ולקנות דווקא אצלך, יש לזה לנקודת התייחסות אחרת.

איתן כבל: אם את אומרת לי: "תשמע, אני לא עושה מבצעים, מי שרוצה לקנות ב"בוקינג" - -

עבד אל חכים חאג' יחיא: לכן הוא אומר שהם שוקלים להכניס את עניין התיירות.

איתן כבל: המרחב הוא מרחב גדול היום.

איתן כבל: הוא אפילו יותר גדול מהרשתות הקמעונאיות.

איתן כבל: התחרות בתוך העולם הזה היא מאוד גדולה.

איתן כבל: בוודאי ובוודאי לא בפיקים, כי פיק זה עולם תוכן אחר, אבל בוודאי בשוטף יש תחרות אמיתית.

יעל טבק: אני מודה לך על זה שציינת את מה שגם אנחנו חושבים.

יעל טבק: שירות תיירות הוא מוצר סופי.

יעל טבק: מטוס שממריא זה כמו עגבנייה שנרקבה, אי אפשר למכור יותר.

יעל טבק: דבר שני, הזכרת את "בוקינג".

יעל טבק: אנחנו חיים בענף שמתפרס ברחבי העולם.

יעל טבק: בכל פעם שיש תיקון חקיקה כזה, עלינו, על העוסקים הישראלים - -

איתן כבל: אנחנו מודעים לזה.

איתן כבל: אני חושב שאוזננו קרויות לטענות שלכם.

יעל טבק: אנחנו עשינו בדיקה ולא ראינו איזו שהיא מקבילה בעולם על - -

איתן כבל: "כי מציון תצא תורה ודבר - -

יעל טבק: בגלל שאנחנו ענף שהוא מאוד בינלאומי, אנחנו כן היינו רוצים להציע - -

איתן כבל: תביני, אני אגיד לך איפה הדברים שאת מציגה לא מתקבלים על דעתי, בסוף לפחות, בסיפא.

איתן כבל: אני מבין חלק מהטענות.

איתן כבל: אם נקודת הייחוס היא אמת בפרסום, כל השאר לא חשוב.

איתן כבל: אין לי בעיה, תמכרי את זה מצידי ב-2,000 שקל.

איתן כבל: אם יקנו ממך, יקנו ממך.

איתן כבל: את לא יכולה לכתוב מבצע כשאין מחיר ייחוס.

איתן כבל: אם זו נקודת הייחוס, אז יש אמת בפרסום.

איתן כבל: אמת בפרסום היא אמת בפרסום, זה נכון לגבי כולנו.

יעל טבק: לחוקק חוק בהנחה שכולנו שקרנים ורמאים, בסופו של דבר יפגע בעוסקים הקטנים שיהיו אלה שיתקשו להציע את ההצעות.

יעל טבק: הם אלה, לפחות בתחום שלנו של משרדי הנסיעות - -

איתן כבל: את אומרת שככל שאתה עוסק יותר קטן כך יקשה עליך לשקר עכשיו?

יעל טבק: לא, אם אתה מקבל איזו עמלה שונה מחברת תעופה, אז אתה אומר: "בסדר, אני מוותר על העמלה".

איתן כבל: אני מדבר בעברית מדוברת.

איתן כבל: אני עדיין לא קבעתי עמדה, לא אמרתי מה דעתי, לא קבעתי נקודת התייחסות.

איתן כבל: אם נקודת הייחוס שלנו היא האמת בפרסום, וזה יכול להיות חאג' יחיא, חבר הכנסת אשר, אני, לא חשוב מי, שנכנס לאיזה מקום כי פיתו אותו, כתבו לו שזה מבצע, כתבו לו שזה המחיר הזול ביותר לגיאורגיה - אני עדיין לא אומר מה כן נכנס, מה לא נכנס, אני בסך הכל שם לך את המצפן - נמצא את הדרך לתת מענים לכל.

קובי זוסמן: אני רק רוצה להתייחס למה שאמר עורך דין אטלן בתחילת דבריו.

קובי זוסמן: אני בהחלט מסכים איתו.

איתן כבל: אפילו אני לא זוכר.

קובי זוסמן: הוא מקבל את העמדה שלנו שבתעופה אין מחיר ייחוס בגלל הדינאמיות.

איתן כבל: אין לי בעיה.

איתן כבל: אני מבין שאין מחיר ייחוס במובן הרגיל של המילה, כי זה מחיר שמשתנה לאור כמה מקומות, האם זה עם רגליים, בלי רגליים, האם אתה שוכב, לא שוכב.

איתן כבל: זה ברור כשמש לאור הירח.

איתן כבל: העניין הוא אחר.

איתן כבל: אני לא מדבר על זה בכלל.

איתן כבל: עשה לי טובה, זה דיון מקצועי, נדון בו.

קובי זוסמן: אני מקבל את הלוגיקה שלך.

מיכאל אטלן: כיוון שאין מחיר ייחוס, לא יכול להיות מבצע אמיתי.

איתן כבל: נכון, בדיוק.

איתן כבל: כל העניין הוא שאם אתה כותב לי מבצע, עמוד מאחוריו.

איתן כבל: אל תכתוב מבצע.

קובי זוסמן: אני מקבל את הלוגיקה של אמת בפרסום.

קובי זוסמן: חברות סדירות שממילא נמצאות ברגולציה אדירה - -

איתן כבל: מה זה קשור לאמת?

איתן כבל: ביקשתי ממך רגולציה?

איתן כבל: זה מזכיר את החוק של דמי שימוש קבועים.

איתן כבל: שנים התעסקתי עם הדבר הזה.

איתן כבל: כולה מה ביקשתי?

איתן כבל: אתה גובה?

איתן כבל: תכתוב על מה, זה הכל.

איתן כבל: לא ביקשתי שתיקח ממני פחות כסף.

איתן כבל: מה אני מבקש ממך?

איתן כבל: אני לא רוצה ממך כלום.

איתן כבל: אם אתה כותב, תעמוד מאחורי הדברים שלך.

איתן כבל: אם אתה לא יודע לעמוד מאחורי הדברים שלך, אל תכתוב אותם.

איתן כבל: זה הכל, זאת כל הבקשה שלי.

איתן כבל: אני לא נכנס איתך עכשיו לבעיות.

איתן כבל: אני מכיר, יודע.

איתן כבל: נניח ויש לך מטוס ייחודי שאתה היחיד שיודע להטיס לגיאורגיה, או שיש לך קשר לבית מלון מסוים שכולם רוצים.

איתן כבל: אתה אומר שאתה רוצה לתת את זה במבצע, כיוון שעכשיו זה לקראת סוף העונה, כיוון שאתה רוצה לעודד אנשים.

איתן כבל: כל השנה מכרת את זה באיקס שקלים.

אניטה יצחק: הם טוענים שאפילו אין להם את זה, אין להם מחיר ייחוס.

איתן כבל: מה, הוא לא ידע מה הוא מכר אתמול?

איתן כבל: אם אתה לא יודע, אל תפתה אותי.

איתן כבל: זה פיתוי על משהו שהוא לא אמיתי.

קובי זוסמן: אמרתי שיש רגולציה חריפה וחמורה, אפילו ביחס לעולם, כלפי חברות תעופה.

קובי זוסמן: אני מזכיר את חוק הגנת הצרכן, שיש חובה על חברות התעופה לפרסם אמת בפרסום.

קובי זוסמן: זה נורא ברור ונורא מקובל.

קובי זוסמן: לבוא ולהגיד שבתעופה יש מחיר ייחוס, ואני חוזר למה שאמר עורך דין אטלן, קשה מאוד.

איתן כבל: אנחנו עוד נתאמן לקראת הדיון כשהם יביאו את ההצעה.

איתן כבל: אני מבין את מה שאתה אומר.

איתן כבל: אני מקבל רק חלקים קטנים מתוך התהליך הזה.

איתן כבל: כל מה שאני מבקש ממך זה אמת בפרסום.

איתן כבל: אמת היא אמת.

איתן כבל: אין שתי אמיתות.

דב אברמוביץ: יש רעיון שאני מודה שהעליתי אותו בישיבה קודמת של הוועדה.

דב אברמוביץ: הוא מתחבר לדברים שנאמרו פה ולדברים שאדוני אמר.

דב אברמוביץ: יש אמת בפרסום, אמת אחת, נכון, אבל השאלה מה קנה המידה כדי לאמוד אותה.

דב אברמוביץ: הבעיה העיקרית בחוק הזה, מבחינתנו, היא העדר הגמישות.

דב אברמוביץ: זה דבר שעולה מהדוברים האחרים שדיברו פה.

דב אברמוביץ: אני חייב להציג את המחיר הראשוני במשך 21 יום לפני כן.

דב אברמוביץ: אם עברה תקופה של 45 ימים, אני חייב עוד פעם לחזור ולהציג את המחיר הגבוה ביותר במשך 21 יום נוספים.

דב אברמוביץ: בעולם שבו אני מתחרה עם אתרי הקניות הגלובאליים הגדולים, כמו אמזון, כמו אלי אקספרס, שהם לעומת הקמעונאים הישראליים לא משלמים מכס ומע"מ ולכן אני מלכתחילה בקשיי תחרות איתם - -

איתן כבל: אני לא אתן לכם לקחת אותנו למקומות לא ראויים.

איתן כבל: אם אתה רוצה למכור יותר זול מחברת תעופה אחרת, תכתוב שאתה יותר זול מחברת תעופה אחרת.

איתן כבל: אין לזה קשר אם הוא משלם מע"מ, אם הוא לא משלם מע"מ.

איתן כבל: אם כתבת מבצע, התפקיד שלך לכמת את כל העניינים האלה.

דב אברמוביץ: אני עוד לא הגעתי לרעיון.

דב אברמוביץ: הרעיון שאנחנו הצענו הוא לקחת פרק זמן מסוים, שזה יכול להיות שלושה חודשים או שישה חודשים.

דב אברמוביץ: אם מכרתי במחיר הרגיל את המוצר במשך 70%, 80% - אני אפילו לא מדבר על 50/50 כמו חברי – ובאותם מועדים שבהם אני מוכר את המוצר במכירה מיוחדת זו אכן מכירה, אני לא מטעה את הצרכן, המחיר הוא אכן מחיר הנחה, הדרך הלינארית הזאת שההצעה מחייבת אותי - -

איתן כבל: עכשיו קיבלתי הודעה: "רמדאן קרים, רק בויקטורי אורז יסמין 5 קילו ב-19.90".

איתן כבל: אם כתבת "רק בויקטורי", זה מבחינתי רק בויקטורי.

איתן כבל: אתה קבעת בשבילי ייחוס.

מיכאל אטלן: אבל דקה אחרי זה - -

איתן כבל: צריך למדוד.

איתן כבל: ברגע שהוא כתב לי פה "רק בויקטורי", הוא אומר לי: "בוא עכשיו כנס לאוטו, תיסע לויקטורי".

איתן כבל: עם כל הכבוד, זה לא שהוא עובר באותו רגע ומחליף.

איתן כבל: עדיין החוק בישראל מחייב חובת סימון.

איתן כבל: עוד לא באתי לסופר, ואני כבר רואה את כל העובדים מחליפים את הסימון של המחירים.

שי פניני: כשיש מבצע לא צריך.

שי פניני: בגלל זה אנחנו מנסים להשתמש בזה.

מיכאל אטלן: זה דווקא עוזר לנו.

דב אברמוביץ: אדוני מסכים שאם מכרתי מוצר 80% מהזמן שבו הוא עומד למכירה במחיר הרגיל, אז באותם 20%, שזה פרק הזמן הנותר, מכרתי במחיר הנחה.

דב אברמוביץ: למה כובלים אותי ל-21 יום, ל-45 יום?

איתן כבל: הבנו.

איתן כבל: אתם חיים הרבה בזכות הוועדה הזאת.

איתן כבל: נענינו לקראתכם.

דב אברמוביץ: זה לא רק אנחנו.

איתן כבל: יקירי, אתה יודע שאוזנינו באמת קרויות לטענות שאתם מעלים.

יעקב אשר: שהן נכונות.

איתן כבל: נכון.

איתן כבל: אנחנו לא אטומים.

איתן כבל: כל כוונתי היא שכשהטענות הן טענות שאפשר לבדוק אותן, שהן באמת משמעותיות, שהן עושות שכל, שיש בהן היגיון - אנחנו לא מתעלמים מהן.

איתן כבל: אנחנו לא נחוקק חוק רק בשביל שנגיד שיש לנו חוק.

ירון לוינסון: אני פשוט לא מבין על מה העליהום.

ירון לוינסון: זה מזכיר לי את תקנות ביטול עסקה לפני 10 שנים, כשכל העוסקים היו נגד זה.

ירון לוינסון: מה בסך הכל רוצים?

ירון לוינסון: רוצים שמבצע יהיה מבצע.

איתן כבל: רק תזכיר לי מי כתב את תקנות ביטול עסקה.

ירון לוינסון: אתה.

שי פניני: אתם אומרים לנו שלא כל פעם נבכה ונגיד כמה קשה לנהל עסקים.

שי פניני: שלא כל פעם ארגוני הצרכנות יגידו כמה העוסקים הם רמאים.

איתן כבל: הוא לא אמר דבר כזה.

ירון לוינסון: הפרשנות שלך רחוקה מהמציאות.

ירון לוינסון: אנחנו סך הכל רוצים שמבצע יהיה מבצע.

ירון לוינסון: עושים פשוט צחוק מהמבצע.

ירון לוינסון: היום מבצע זה לא מבצע.

ירון לוינסון: יש ליד הבית שלי חנות ש-10 שנים יש בה מכירת חיסול.

ירון לוינסון: ככה כתוב.

ירון לוינסון: כל פעם כותבים מה שרוצים.

ירון לוינסון: אנחנו רוצים שיהיה סימון מחירים.

ירון לוינסון: היד קלה היום על המבצע.

ירון לוינסון: כל אחד כותב מבצע, לא בודק, לא כלום.

ירון לוינסון: למה?

ירון לוינסון: כי זה מוכר.

ירון לוינסון: עושים צחוק מהמבצע.

ירון לוינסון: צרכנים היום מסתכלים על זה בעין לא נכונה.

ירון לוינסון: מה בסך הכל מבקשים?

ירון לוינסון: תעשו מה שאתם רוצים, תקבעו איזה מחירים שאתם רוצים, תורידו מחירים, תעלו מחירים, רק תגידו את האמת לציבור.

שי פניני: קראת את ההצעה?

ירון לוינסון: אני מתייחס עכשיו באופן כללי.

ירון לוינסון: אני בכוונה לא נכנס לחוק.

ירון לוינסון: יכול להיות שיש מקומות שכן אפשר ללכת לטובת העוסקים.

ירון לוינסון: אין אכיפה, לצערי, כי אי אפשר לאכוף.

ירון לוינסון: תציעו הצעות ענייניות איך להקל.

ירון לוינסון: הצרכן רוצה שקיפות.

שי פניני: מה זה הצעקות האלו?

שי פניני: מה, אנחנו מרמים צרכנים כל היום?

שי פניני: אנחנו מפרנסים 1,200 עובדים, 1,200 משפחות.

ירון לוינסון: החוק הזה הוא חיובי.

ירון לוינסון: צריך לעשות את ההתאמות, כמו שאדוני אמר.

ירון לוינסון: צריכים להוסיף את האכיפה, כי המצב בשוק - -

איתן כבל: עוד לא הגענו לאכיפה.

ירון לוינסון: במסגרת החוק יוכלו לדון, כי המצב מבחינת המבצעים זה סדום ועמורה.

איתן כבל: אני רוצה לסיים את הדיון.

איתן כבל: הצעת החוק הזאת היא חשובה.

איתן כבל: אני מקווה שברשות יאפו אותה.

איתן כבל: צריך לאפות אותה, היא עדיין בצקית מידי.

איתן כבל: להגיד לאנשים שאלו העוגות הכי טובות בשוק כשבסוף הן לא, זו גם בעיה.

איתן כבל: אנחנו נלך יד ביד בעניין הזה.

איתן כבל: תודה רבה לכם, הישיבה נעולה.